**Olaf Sverressøn Klingenberg** (født 14. august 1886 i Strinda, død 24. august 1968 i Trondheim) var en norsk høyesterettsadvokat og politiker (H). Han var Trondheims varaordfører fra 1926 til 1928.

Han var sønn av overrettssakfører og ordfører Sverre Olafssøn Klingenberg og hustru Hilda Klingenberg. Blant hans søsken var høyesterettsadvokat, stortingsmann og statsråd Odd Klingenberg, gårdbruker, ingeniør og stortingsvaramann Sverre Klingenberg, og major og direktør Kaare Klingenberg. Klingenberg er en gammel embedsmannsslekt av dansk opphav.

Etter artium ved Trondheim katedralskole i 1905 og juridisk embedseksamen i 1910 ble Klingenberg fullmektig ved Gauldal sorenskriverembede, deretter ved Trondheim byfogdembede. I 1912 ble han fullmektig i advokatfirmaet som hans far hadde etablert sammen med Jacob Lindboe tilbake i 1870, og hvor Olafs bror, Odd, også var opptatt som kompanjong. Den andre fullmektigen i firmaet var Christian Blom, senere lagmann ved Frostating lagmannsrett. Ettersom Odd Klingenbergs politiske engasjement tok mye tid, måtte Olaf ta en desto større del av advokatvirksomheten. I 1922 fikk han møterett for Høyesterett og ble fast forsvarer. Klingenberg ble værende i advokatgjerningen frem til sin død i 1968. Så sent som etter fylte 80 år prosederte han – og vant – en sak i Høyesterett for firmaets gamle klient, Det Nordenfjeldske Dampskibsselskab.

Klingenberg var juridisk konsulent og styremedlem for en rekke foretak. Han var styreformann i E.C. Dahls bryggeri fra 1947 til 1958, ordfører i representantskapet i Det Nordenfjeldske Dampskibsselskab og tillitsmann i Trondhjems Sparebank. Fra 1926 til 1937 og fra 1945 til 1955 var han innvalgt i Trondheim bystyre; fra 1926 til 1928 som varaordfører. Han var formann i Trondheim Høyreforening fra 1930 til 1931. Han satt også i direksjonen for Det Kongelige Norske Videnskabers Selskab.

Olaf Klingenberg skrev artikler om strafferett og det liberale rettsstatsprinsipp i dagspresse og fagtidsskrifter.

Olaf Klingenberg giftet seg i 1913 med Hjørdis Bergland, datter av sogneprest Aslak Bergland i Borre. De hadde en sterk interesse for friluftslivet. De var barnløse, og da Hjørdis også døde i 1977, var det vesentligste av deres formue testamentert til Trondhjems Turistforening. Olaf og Hjørdis ble gravlagt i Klingenbergs familiegrav på Domkirkegården.

Referanser
----------

1. 1 2   Kommunal folketelling 1925 for 1601 Trondheim kjøpstad, www.digitalarkivet.no[Hentet fra Wikidata]
2. ↑   Dødsårsakregisteret, www.digitalarkivet.no, oppført som Olaf S Klingenberg[Hentet fra Wikidata]
3. 1 2  Gram, Harald og Steenstrup, Bjørn (red.) (1948). *Hvem er Hvem?*. Oslo: Aschehoug. s. 286–287. CS1-vedlikehold: Flere navn: forfatterliste (link)
4. ↑  Bratberg, Terje. «Klingenberg – Claus Andreas Klingenbergs slekt». *Store norske leksikon*. Besøkt 20. mars 2018.
5. 1 2 3  *Medlemmer av Den norske advokatforening 31. desember 1965*. Oslo: Den norske advokatforening. 1966. s. 138–139.
6. 1 2  *Fra Lindboe & Klingenberg overretssagførere til Advokatfirmaet Røstum, Bjerkan & Stav ANS 1870–1995. Advokatvirksomhet i 125 år*. Trondheim: Adresseavisens forlag. 1995. s. 20–25. ISBN 82-7164-038-0.
7. ↑  *Norske kommunalpolitikere: Norges styresmenn*. 3. Oslo: Bokdepotet. 1957. s. 114.
8. ↑  Rogstad, Nils Daae (1977). «Hjørdis og Olaf Klingenberg til minne». *Trondhjems Turistforenings årbok 1977* (PDF). Trondheim. s. 139–141.
9. ↑  «Domkirkens kirkegård». Gravsteder i Trondheim. Arkivert fra originalen 20. mars 2018. Besøkt 20. mars 2018.
10. ↑  Bratberg, Terje (2008). *Trondheim byleksikon*. Oslo: Kunnskapsforlaget. s. 142. ISBN 978-82-573-1762-1.

Portaler: Konservatisme | Trondheim

|  |  |
| --- | --- |
| Oppslagsverk/autoritetsdata | Wikistrinda **·** Prabook **·** Historisk befolkningsregister **·** Geni
 |